آری‌قیران'نین یولداش‌لاری✍ محمد اردم اوشاق‌لیق‌دا انسان حیوان‌لاری چوخ سئور. من ده اؤزل‌لیکله قوش‌لا

آری‌قیران'نین یولداش‌لاری✍ محمد اردم اوشاق‌لیق‌دا انسان حیوان‌لاری چوخ سئور. من ده اؤزل‌لیکله قوش‌لاری سئوردیم. بؤیوک بابامین اکین‌لری یانیندا کیچیک بیر یارغان‌دا-یعنی سویون بیر تپه‌جییی یویوب، یوْندوغو دووارلاریندا- آری‌قیران قوشونون یووا سالدیغینی خاطیرلارام. بیر گون، قوشو توتوب ساخلاماق بئینیمه‌ قازیندی. او گون، الیمی سالیب دووارداکی یووانین درین‌لیک‌لرینه اوزاتدیم. قوش دیمدیک‌له‌سه ده، سایماییب، توتوب ائشییه چکدیم. آری‌قیرانی ائوه گتیریب بیر گئجه ده ساخلادیم. آنجاق بؤیوک آنام چوخ‌ دانلادی: «بالالاری آجی‌ندان اؤلر، سنه قارغیش ائلرلر» دئدی. صاباح ائرته‌دن آپاریب اوچورتدوم گئتدی. سونرالاری بو اوشاق‌لیغیما تعجب ائدردیم؛ «بلکه یووادا ایلان اولسایدی؟ بلکه باشقا زَهَرلی بیر حیوان اولسایدی؟» دییه دوشونردیم. گئچن‌لرده بیر آز آراشدیردیم و آنلادیم کی آری‌قیران‌لار، ایلان و بنزر سورونگن‌لردن قوْرونماق اوچون، یارغان‌لاردا یووا قوروپ، یووالارینی بعضن بیر مئتر و یا مئتر یاریم درین‌لیک‌ده تیکرلر.آری‌قیران‌لار، آدلاریندان دا بللی اولدوغو کیمی، بؤجکجیل قوشلاردیرلار. آنجاق بؤجک‌لردن اَن چوخ آری و آری‌لاردان اَن چوخ بال آری‌سینی سئورلر. بیر آری‌قیران‌، گون‌ده ایکی یوز-اوچ‌یوز آری یییه‌بیلر. قوشون فارسجا آدی زنبورخوار[ک]، اینگیلیسجه‎ده‌کی آدی bee-eater دا بو قوشون آریجیل اولدوغونو گؤستریر. آری‌قیران‌لار، زهرلی بؤجک‌لرین تیکانی و زهر تورباسینی قوپاریب، سونرا یئدییی کیمی، قابیق‌لاری بَرک اولانلاری سیندیردیک‌دن سونرا قابیق‌لاری آغیزا گتیریب قوسارلار؛ یووالاری‌نین یئری ده بو قابیق‌لارین بوْللوغوندان بللی اولور. تورکیه لهجه‌لرینده آری‌قیران(arıkıran) سؤزجویو وارسادا، یازی دیلینده آری‌قوشو(arıkuşu) داها یایقین‌دیر.***آری‌قیران آدی‌نین قورولوشو آپ-آچیق‌دیر؛ ـقیران قیسمی‌نین قیرماق فعلیندن گلدییی اورتادادیر: بو فعل 1. قوپارماق، اوزمک. ۲. اؤلدورمک، آرادان آپارماق. ۳. سیندیرماق، معنالاری داشیر. اؤلدورمک معناسی فعل‌ده، داها چوخ «بیرلیک‌ده اؤلدورمک، چوخ سایی‌دا اؤلدورمک» معناسی داشیسادا (قیرغین و قیران کلمه‌لری ده بو آنلامی گؤسترمک‌ده‌دیر)، سیندیرماق معناسیندان و آشاغی‌داکی وئرجه‌یییم اؤرنک‌لردن ده بللی اولدوغو کیمی، اؤلدورمک فعلینه اولدوقجا یاخین‌دیر. سیندیرماق معناسی داها چوخ تورکیه‌یه ده گؤرونسه ده، بیزده ده واردیر: قوللاریم قیریلیب یانیما دوشدو؛ آغاجین قول-بوداغینی قیردیم و.. کیمی اؤرنک‌لر ده، بو معنانی گؤستریر. آشاغی‌داکی قورولوشو آری‌قیران'ـا بنزه‌یَن آدلاری گؤزدن گئچیرینجه، بو یاپیم و تؤ‌ره‌تیم اوسلوبونون باشقا سؤزجوک و دئییم‌لرین یارانماسیندا فایدالی اولاجاغی آنلاشیلاجاق و دیلیمیزین دولغون‌لوغو و غناسیندان منظره‌لر گؤزلر اؤنونه سریله‌جک‌دیر:1. آرپاقیران(arpakıran): آرپایا ضرر وئر‌ن بیر مریضلیک آدی‌دیر.2.چاناق‌قیران(çanakkıran): بو آد آنادولودا گؤرونور؛ بیزده‌کی بیچیمی چاناق چات‌دادان/چاناق چاتلادان ‌دیر. منیم گؤردویوم چاناق چاتلادان‌لارین آغ چیچک‌لری اولور. اما آنادولودا گلینجیک یعنی خاشخاش چیچه‌ییینه ده چاناق چاتلادان دئییلیر.3. اوراق‌قیران(orakkıran): آنادولودا، کؤکو بَرک بیر بیتگی آدی‌دیر. بیچین اثناسیندا، اوراغی وورورکن چتین کسیلدییینه گؤره، بو آدی آلمیش‌دیر.4. اوغلاق‌قیران(oğlakkıran): آنادولودا شیمالی-غرب/قوزئی-باتی‌دان اَسَن سویوق یئل‌لردن بیری‌دیر؛ او بیری آدی قارایئل اولان بو یئل، حیوان‌لاری اوشودوب، قوزولارین، چپیش‌لرین اؤلومونه سبب اولا بیله‌جه‌ییینه گؤره بو آدی آلمیش‌دیر.5. گئچی‌قیران(keçikıran): آنادولو‌دا بیر نئچه یئر آدی‌دیر(1. شانلی اورفادا، ایوبیه‌ده، محله آدی‌دیر. ۲. مودورنو/بوْلو'دا بیر یئرلشیم بؤلگه‌سی). آیریجا گئچی‌لرین بیر جیییر آغری‌سی‌نین دا آدی‌ «گئچی‌قیران»‌دیر. سانیرام اصلینده دیک بیر داغ یا سویوق یئر آدی‌ایمیش. گئچی‌قیران، اهرده و میانا (بوزقوش) طرفلرینده ده داغ، شبیستر(دیزه خلیل)ده، بؤلگه‌ آدی، بوستان‌آوادا شیمال و شیمال شرق'دن اَسَن و قارایئل ده آدلانان، بیر یئل آدی‌دیر. گئچی‌قیران، میانا بؤلگه‌سینده‌ نارین و گوجلو یاغان بیر قار آدی‌دیر.6.باجاق‌قیران(bacakkıran): نملی و شئهلی یئرلرده بیتن بیر بیتگی آدی‌دیر. بیتگی‌بیلیمی‌نده Narthecium عائله‌سیندن ساییلیر. باتالاق و باتاقلیق یئرلرده بیتیب، بَرک اولدوغونا گؤره بو آدی آلدیغی آنلاشیلیر.7.مال‌قیران(malkıran): سیغیر وباسی‌نین، خالق آراسینداکی آدی‌دیر.8.نال‌قیران(Nalqıran): بیر چوخ بؤلگه‌ده پالان‌تؤکن آدییلا دا بیلینن، دیک داغ و یوققوش/یوخوش، دیک‌لیک معناسیندادیر(بوستان‌آوا).9.ائششک‌قیران(éşşekqıran): قیش‌دان غربدن اسن بیر یئل آدی‌دیر(بوستان‌آوا).@qopuntular👇👇👇