👆👆👆10.داش‌قیران(taşkıran): آنادولودا 1. بیر  بیتگی جینسی، ۲. کند آدی(دؤرد کند وار بو آدی داشییان: آرداهان، آرتوین، توقات و ترابزون‌دا)، ۳. داش‌ سیندیرما وسیله‌سی.11.قوناق‌قیران(Qonaqqıran): نیر'ین غربی یورتچو بوجاغینا باغلی بیر کند و اونا یاخین تاریخی سایت آدی‌دیر.12. جامیش‌قیران(camışkıran): آنادولودا بیر بیتگی آدی‌دیر. فارسجادا نجمِ آبیِ گیلانی/قفقازی آدی ایله بیلینیر. بیتگی بیلیمی‌نده‌کی آدیندا(Scilla Siberia) سیبئریا گئچسه ده، جامیش‌قیران اورالاردا بیتمز، داها چوخ تورکیه، قافقاز و گونئی روسیادا گؤرونور. چیچک‌لری گؤی و گؤزل گؤرونسه ده، زَهَرلی و آغولو اولدوغو و تئزجه بؤلگه‌یه یاییلدیغی اوچون احتیاط‌لی و کونتروللو ساخلانماسی گرکن بیتگی‌لردن‌دیر. سون زامانلاردا آپارتمان و ائو چیچه‌یی اولاراق دا ساتیلماق‌دادیر. اینگیلیسجه‌ده Siberian squill اولاراق بیلینیر. جامیش‌لارا، و باشقا بیتگی‌جیل حیوانلارا، ضرر وئردییینه گؤره بو آدی آلدیغی بللی‌دیر. آیریجا آنادولو و آذربایجان‌دا(اورمو)، یازین ایلک گونلرینده چوخ شدتلی اسَن سویوق بیر یئله ده جامیش‌قیران آدی وئریلیر.13.کوپه‌قیران(Küpeqıran): ساققیز شهریستانی ایچریسینده یئر آلان کندلردن‌دیر. بئله بیر آدی داشییان کندین ایروان ولایتی‌نده اولدوغو دا روایت ائدیلیر. تورکیه و آغری‌دا ایکی کوپ‌قیران(küpkıran) آدلی کند وار(آشاغی و یوخاری کوپ‌قیران)؛ بو کنده یاخین مشهور قایاق/اسکی تأسیس‌لری ده واردیر. نه ایسه کوپه،  تورکیه‌ده داها چوخ کوپ شکلی‌نده اولاراق، ساخسی قاب و سَنَک‌دیر. کوپ‌قیران ایسه بوگون بعضی آنادولو آغیزلاریندا(توقات، سیواس) اولدوغو کیمی گلینجیک یعنی خاشخاش چیچه‌یی اولاجاقدیر.14.داناقیران(danakıran): آنادولودا داناباغیرتان و قارا چؤپلَمه آدی ایله دا بیلینن آغولو بیر بیتگی‌دیر. فارسجا قایناق‌لاردا خَربق اولاراق گئچن بیتگی اوچون بیلیم کتاب‌لاریندا Helleborus آدی وئریلیر. داناقیران، مرند اطرافیندا بیر داغ ذیروه‎سی اولاراق دا بیلینیر. آیریجا اوست‌ده‌کی گئچی‌قیران، جامیش‌قیران و اوْغلاق‌قیران کیمی، داناقیران دا بیر یئل آدی‌دیر و قوزئی-باتی‌دان اَسدییینه گؤره، سویوق اولور.15.قودوق‌قیران(Qoduqqıran): قورولوشو اوستده‌کی آدلار کیمی‌دیر و اَن آز ایکی کند آدییمش. بلکه سئویمسیز اولدوغو اوچون دَییشدیریلمیش‌لر؛ ماراغاداکی سعیدآباد اولموش، ساراب‌داکی ایسه حیدرآباد.16. سینک‌قیران(sinekkıran): کوتاهیا'نین زممه(Zemme)، بؤلگه‌سینده بیر بیتگی آدی‌دیر. بیلیم دیلینده Silene otites  اولاراق بیلینن بیتگی اوچون اینگیلیسجه‌ده Spanish catchfly آدی واردیر. آراشدیردیغیم قایناقلارا گؤره بو بیتگی گئجه‌لری و گوندوزلری یایدیغی فرقلی قوخولار اوچون، گوندوزلر میلچک‌لری/سینک‌لری و آری‌لاری اؤزونه چکر، گئجه‌لری ایسه میغمیغالاری و گووه‌لری(moths) اؤزونه جلب ائدیر؛ بو گؤزل آدینی دا بورادان قازانمیش‌دیر. یئنی تورکجه‌ده، بؤجک‌قیران (حشره‌کش) اسپری‌لرینه ده سینک‌قیران آدی وئریلیر.17.ائوجیک‌قیران(evcikkıran): چوخ زهرلی بیر گؤبه‌لک جینسی. اؤلدوروجو اولدوغونا گؤره، چوخ قورخونج آدلار وئریلیر بو گؤبه‌له‌یه آنادولو آغیزلاریندا: اؤلوم مانتاری(=گؤبه‌له‌یی)، کؤی‌گؤچور‌ن(=کند کؤچورَ‌ن) و اؤلوم مله‌یی. اینگیلیسجه آدی (Death cap) دا او قدر قورخونج. بیلیم دیلینده‌کی آدی: amenita palloides.18.دال‌قیران(dalkıran): اوچ فرقلی معناسی واردیر: 1. ایری بیر آرمود جینسی؛ یئتیشمیشی بیر کیلو قدر اولابیلیر. بوداق‌لاری آغیرلادیب سیندیردیغینا گؤره بو آدی آلدیغی بللی‌دیر؛ ۲. شدتلی بیر یئل آدی‌دیر؛ ۳. فیندیق آغاجی بؤجه‌یی. ایچری‌دن آغاجی یئییب سینماسینا سبب اولدوغو اوچون بو آدی آلمیش‌دیر. بیلیم دیلینده بو بؤجه‌یه Anisandrus dispari آدی وئریلیر.19. فیلیزقیران(filizkıran): یاز آیلاریندا اَسَن بیر طونان‌دیر اینجه بوداق‌لاری سیندیریب سالدیغی اوچون، بئل آد آلمیشدیر. فیلیز یونانجادان آلینتی اولاراق(Phyllis) آنادولودا یایقین گؤرونور. تورکجه‌میزده شوو(şüv)، شیو(şıv) و شیوغین(şıvgın) و چیوغین(çıvgın) «اینجه بوداق»  کیمی قارشیلیق‌لاری وار.20. قاییش‌قیران(kayışkıran): آنادولودا سابان‌قیران آدی ایله دا بیلینن بیتگی آدی‌دیر؛ کؤک‌لری درینجه یئره گیردییی اوچون، زمینی سوررکن خئشه ایلیشیب، دوردورار. قاییش، بورادا خئشالات'ین قاییشی‌‌دیر. سابان ایسه خئش یا کوْتان آدی ایله بیلدیییمیز، یئر سورمه آلتی‌نین آدی‌دیر. بو بیتگی‌یه بیلیم دیلینده onosis spinosa دئییلیر؛ فارسجادا «خارِ خر، خارِ یابو و لوبیای شیطان» کیمی آدلاری واردیر. آذربایجان‌دا داها چوخ گلین بارماغی آدی ایله تانینیر. آنادولودا، «دمیر دَلَن» آدی دا بو آغاجسی بیتگی‌نین برک‌لییی‌نی گؤرسه‌دیر.@qopuntular👇👇👇