👆👆👆21. کَروان‌قیران(kervankıran): سحر چاغی گؤروله‌ن اولدوزون آدی‌دیر. کلمه سنگلاخ‌دا دا گلمیش‌دیر و میرزه مهدی خان، «کاروان قیرن»ی بئله آچیقلاییر:«به ترکی رومی نام ستارۀ کاروان‌کش بود که آن را به عربی شِعری و به فارسی شباهنگ خوانند». بو اولدوزا تورکیه‌ده آق ییلدیز(Akyıldız) دئییلیر. کؤپک اولدوزو آدی دا آغیزلاردا واردیر. بو آد، منسوب اولدوغو تاخیم اولدوز(صورت فلکی‌)ون آدیندان گلیر. کروان‌قیران آدی‌نین دیلیمیزه فارسجادان ترجومه یولویلا گئچدییی بللی‌دیر. نه ایسه بو اولدوز ایشیقلی و پاریلتی‌لی اولدوغونا گؤره، گئجه‌لرده، سحر ایشیقلانماسی کیمی گؤرونه بیلیر و بئله‌لیکله کَروانلارین گئجه یاری‌سی یولا دوشوب، یول کَسَن‌لره راست گلمه‌لرینه سبب اولابیلردی. آدین قایناغی بورادان‌دیر.22.ساچ‌قیران(saçkıran): توک‌لرین ایکییه بؤلونمه‌سی و بئله‌لیکله تؤکولمه‌سینه سبب اولان عارضه‌دیر. ساچ کؤک‌لری‌نین ضعیفلمه‌سی و یا باشقا سبب‌لردن اؤترو اورتایا چیخان ساچ‌قیران عارضه‌سینه، آنادولو آغیزلاریندا قیل‌قیران(kılkıran) آدی دا وئریلیر.23.فیندیق‌قیران(fındıkkıran): فیندیق‌ سیندیرماغا یارایان آلت(فندق‌شکن).24.دالغاقیران(dalgakıran): ساحل‌لرده، دنیزلردن گلن دالغالارین گوجونو آلیب، تأسیسات، دمیر آتمیش گمی‌لره و قاییقلارا ضرر وئرمه‌سینی اؤنله‌مک اوچون قورولان تپه و قایا کیمی بینالاردیر. ایندیلر داها چوخ بئتون بؤلوک‌لردن قورولور. دالغاقیران'ـا اینگیلیسجه‌ده breakwater و فارسجادا «موج‌شکن» آدی  وئریلیر.25.بوزقیران(buzkıran): قیش‌دا قوطبداکی بوزلاری سیندیریب، دالدان گلن گمی‌لره یول آچان گمی‌یه وئریلن آددیر. اینگیلیسجه ده Icebreaker و فارسجا‌دا دا «یخ‌شکن» آدییلا بیلینیر.26.یئل‌قیران(yelkıran):یئنی تؤره‌دیلن سؤزجوک‌لردن‌دیر و چاغداش تورکیه تورکجه‌سینده اوچ معنادا ایشلک‌دیر: 1. بادشکن/بادگیر(پالتار)؛ 2. ماشین‌لاردا یئلین گوجونو و ائتگی‌سینی آلماق اوچون تاخیلان وسیله‌دیر (سیپرلیک ده دئییلیر). بو وسیله اینگیلیسجه ده wind reflectors و فارسجادا «بادگیر/ بارانگیر ماشین» آدییلا بیلینیر. 3. آنادولو‌دا ایکی کند آدی‌دیر(بیری ارزوم‌دا او بیری ده بیتلیس/هیزان'‌دا).27. ایلدیریم‌قیران(yıldırımkıran): ایلدیریم‌لارداکی الکتریک بوشالماسی‌نین ائولره ضرر وئرمه‌سینی اؤنله‌مک اوچون داملارا تیکیلن دمیر چوبوق و اونون یئره باتیریلان دمیر اوجو. تورکجه‌ده ایلدیریم‌ساوار آدی یانیندا پاراتونئر(paratoner) آدی دا آلینتی اولاراق واردیر. اینگیلیسجه‌ده  lightning rod و    lightning conductor آدلاری واردیر. فارسجادا ایسه «صاعقه‌گیر» آدییلا بیلینیر.28. بیره‌قیران(pirekıran): بیره کیمی ضررلی بؤجک‌لری اؤلدور‌ن داوالار. بو کیمی داوا و علاج‌لارا آوروپا دیللرینده pulicide و/یا pulicicide دئییلیر.*** اوست‌ده‌کی سؤزجوک‌لری توپلوجا اَله آلیرساق؛ ۱. بیر بؤلومو ضررلی بیتگی‌لرین آدلاری‌دیر؛ 2. بیر بؤلویو، یئل و ضررلی یئل‌لرین آدی‌دیر. 3. بیر قیسمی ‌ده سیندیریجی وسیله آدلاری‌دیر. ـقیران'ین بو وظیفه‌لرینی گؤز اؤنونده توتارساق، بو اکی فارسجاداکی ـشکن و ـکُش اک‌لری و آوروپا دیللرینده‌کی -cide اکی‌نین قارشیلیغی‌ اولاراق ایشله‌ده بیلیریک، دییه دوشونورم(دفعه‌لرجه یازدیغیم کیمی، کلمه تؤرتیمی‌نده، قاپساملی‌ و استثناسیز قایدا اورتایا قویما دوغرو اولماز.). بورادان حرکتله، بلکه اوچاق‌قیران(اوچاقلاری وورابیلن سلاح)، سیچان‌قیران(=مرگ موش)، میلچک‌قیران، بؤجک‌قیران(تورکیه وار)، بادام‌قیران و... کیمی سؤزجوک‌لر ده اؤنریله‌بیلر.***بو یازی‌دان اؤنجه، «دیل اؤلومو» و یا «دیل قیریمی» اوزرینه بیر دوشونجه یازی‌سی یازماق نیّتی‌نده‌یدیم. آنجاق اورادا گئچن سؤزجوک‌لرین آچیقلاماسی اوزون اولاجاغینی آنلادیم. بیر آزینی بورادا اَلَه آلدیم. گله‌جک یازی‌دا دوشونجه طرفینه آغیرلیق‌ وئریب، بو موضوع حاققیندا بیر یازی حاضیرلاماغی اومید ائدیر‌م. ****👈 بو آدلارین، اؤزللیک‌له ایران‌داکی قیسمی، سون ایکی گون‌ده، دوستلارین یاردیمی ایله دوزلتیلیب داها قاپساملی حالا گلدی..هامی‌سیندان تشکورلر..